บริษัท ท่าอากาศยานไทย จำกัด (มหาชน) และท่าอากาศยานทั้ง 6 แห่งร่วมจัดงานวันเด็กแห่งชาติ ประจำปี 2562
นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ ทอท. เปิดเผยว่า ในวันเด็กแห่งชาติประจำปี 2562 ทอท.และท่าอากาศยานทั้ง 6 แห่ง ได้แก่ ท่าอากาศยานสุวรรณภูมิ (ทสภ.) ท่าอากาศยานดอนเมือง (ทดม.) ท่าอากาศยานภูเก็ต (ทภก.) ท่าอากาศยานเชียงใหม่ (ทชม.) ท่าอากาศยานหาดใหญ่ (ทหญ.) และท่าอากาศยานแม่ฟ้าหลวง เชียงราย (ทชร.) ร่วมจัดกิจกรรมวันเด็กแห่งชาติ โดยในวันที่ 12 มกราคม 2562         สำหรับส่วนกลาง ทอท.ได้ร่วมจัดซุ้มสันทนาการพร้อมกิจกรรมมอบของเล่นและของที่ระลึก ในงานวันเด็กของกองทัพอากาศ ณ ฝูงบิน 601 กองบิน 6 กองทัพอากาศ นอกจากนั้น ในวันที่ 12 – 13 มกราคม 2562 ระหว่างเวลา 16.00 – 21.00 น.ทอท.ร่วมกับธนาคารไทยพาณิชย์จัดกิจกรรมวันเด็ก “Happy Kids Biker” บริเวณพื้นที่โครงการลู่ปั่นจักรยาน “เจริญสุขมงคลจิต” โดยมีกิจกรรมเวิร์คช็อประบายสี เพ้นท์คุ๊กกี้ การแสดง Bike Parade การเล่นเกมส์ และแจกของรางวัลจำนวนกว่า 2,000 ชิ้น ซึ่ง ทอท.ได้สนับสนุนของรางวัลสำหรับการจัดงานดังกล่าวด้วย         ในส่วน ทสภ.ออกบูธกิจกรรมวันเด็ก มีการแจกของขวัญ เล่นเกมส์ และให้ความรู้เกี่ยวกับ ทสภ. ณ อุทยานการเรียนรู้และหอชมเมืองสมุทรปราการ สำหรับ ทดม.จัดกิจกรรมทำฟองดูว์ การแสดงโชว์ชุดแฟนตาซี LED พร้อมแมสคอท และตู้หนีบตุ๊กตาหมีคละสี ณ บริเวณห้องโถงผู้โดยสารขาออก ชั้น 3 ระหว่างเคาน์เตอร์ตรวจบัตรโดยสารหมายเลข 11 – 12 อาคารผู้โดยสารภายในประเทศ อาคาร 2 ที่ ทภก.จัดกิจกรรมงานวันเด็ก ณ อาคาร X-Terminal ทภก. โดยมีหน่วยงานราชการ สายการบิน และผู้ประกอบการ ร่วมจัดกิจกรรมการละเล่น พร้อมมอบของรางวัลต่างๆ และจัดซุ้มอาหาร รวมทั้งมีการนำอุปกรณ์ด้านความปลอดภัย เช่น อุปกรณ์ดับเพลิง อุปกรณ์ตรวจจับวัตถุระเบิด เป็นต้น มาจัดแสดงในงาน เพื่อเปิดโอกาสให้เยาวชนได้สัมผัสอุปกรณ์ที่ใช้ในการปฏิบัติงานจริง         ส่วนท่าอากาศยานอีก 3 แห่ง ได้แก่ ทชม.ร่วมกับหน่วยงานที่ปฏิบัติภารกิจด้านการเดินอากาศจัดกิจกรรม ณ ท่าอากาศยานทหารกองบิน 41 โดยจำลองอาคารผู้โดยสาร ทชม.เพื่อแสดงถึงกระบวนการให้บริการด้านการบิน และการจัดการความปลอดภัยของการเดินทางโดยอากาศยาน เพื่อให้เยาวชนได้ เห็นภาพ และสัมผัสการเดินทางเสมือนจริง ตั้งแต่กระบวนการตรวจความปลอดภัยภาคพื้นของผู้โดยสาร ผ่านเครื่องเอ็กซเรย์ก่อนการเดินทาง พร้อมให้ความรู้เกี่ยวกับการนำสิ่งของติดตัวไปกับการเดินทาง วัตถุที่สามารถนำติดตัวไปได้ และการตรวจความปลอดภัยของบุคคล และการเช็คอินก่อนการเดินทาง         นอกจากนี้ ทหญ.ร่วมกับกองบิน 56 จัดบูธกิจกรรมวันเด็กประกอบด้วยการเล่นเกมส์และแจกของรางวัล ณ ลานจอดอากาศยานฝูงบิน 561 กองบิน 56 อ.คลองหอยโข่ง จ.สงขลา และ ทชร.ได้จัดงานวันเด็กแห่งชาติร่วมกับสายการบิน หน่วยงานราชการ องค์กรต่างๆ โดยมีการจัดซุ้มกิจกรรมให้ผู้ร่วมงานเล่นเกมส์ชิงรางวัล และมีการให้ความรู้เกี่ยวกับความปลอดภัยด้านการดับเพลิง ณ บริเวณอาคารรับส่ง ทชร. (ด้านทิศใต้)    ในส่วนของ ทดม. ซึ่งกองทัพอากาศได้มีการแสดงของอากาศยานทั้งภาคพื้นและภาคอากาศ และจำเป็นต้องมีการปิดห้วงอากาศของ ทดม. 5 ช่วงเวลา ได้แก่ (1) เวลา 08.15 – 09.05 น. (2) เวลา 10.00 – 10.20 น. (3) เวลา 11.20 – 11.50 น. (4) เวลา 12.40 – 13.30 น. และ (5) เวลา 14.30 – 14.50 น. ดังนั้น ทอท.จึงขอให้ผู้โดยสารวางแผนการเดินทางและเผื่อเวลาล่วงหน้า 3 – 4 ชั่วโมง เพื่อป้องกันการพลาดเที่ยวบิน